अधिकारियों को वजन घटाने की नसीहत
आईजी ने वार्षिक निरीक्षण किया, कई पुलिस अधिकारी
बोले, साहब अब राहत है, पहले परेशानी थी
भास्कर संवाददाता | दमोह
सागर रेंज के आईजी केपी खरे ने मंगलवार को पुलिस लाइन ग्राउंड पर वार्षिक निरीक्षण किया। इस बीच उन्होंने पुलिस अधिकारी और कर्मचरियों की फिटनेस देखी। इस मौके पर बलवा का मार्कड्रिल भी किया गया। कंडम हो चुके कुछ वाहनों को आईजी ने हटाने का आदेश दिया, इसके अलावा स्वास्थ्य संबंधी समस्याओं से छुटकारा पाने के लिए जनवरी में पुलिस लाइन ग्राउंड में एक बड़ा स्वास्थ्य शिविर आयोजित करने की बात कही। इससे पहले सुबह 10.30 बजे आईजी श्री खरे पुलिस लाइन ग्राउंड पहुंचे। उन्होंने पहले परेड का निरीक्षण किया, इस बीच दो टीआई ज्यादा वजन के होने पर उन्हें फिटनेस पर ध्यान देने की बात कही। इसके अलावा उन्होंने परेड की सलामी ली। इस बीच मार्कड्रिल का अभ्यास किया। बलवा अभ्यास में पुलिस के जवानों ने सूखा राहत की राशि न मिलने पर ग्राउंड पर प्रदर्शन किया, जिसे पुलिस के जवानों ने शांत करवाने का प्रयास किया, लेकिन जब किसान नहीं माने तो आसू गैस छोड़ी गई और फायर भी किए गए। इस बीच एक व्यक्ति घायल होने पर उसे एंबुलेंस से जिला अस्पताल भेजा गया।
दमोह। पुलिस लाइन ग्राउंड में बलवा का परीक्षण किया गया।
दरबार में सुनीं समस्याएं
आईजी के दरबार में एसपी तिलक सिंह और एएसपी अरविंद दुबे की मौजूदगी में अधिकारी और कर्मचारियों की समस्याएं सुनीं गईं। फुटेरा चौकी में पदस्थ एएसआई इंद्रा सिंह ने कहा कि चौकी में 10 आरक्षकों की तैनाती है, लेकिन सिर्फ दो पदस्थ हैं। बल की कमी होने से काम प्रभावित हो रहा है, इसके अलावा उसने कहा कि छटवां वेतनमान का लाभ भी नहीं मिला है। आईजी ने इस मामले में मौके पर ही पूछताछ की और बल उपलब्ध कराने का आश्वासन दिया। आरक्षक दस्सू भाई सेन ने बताया कि उसे बीमा योजना का लाभ नहीं मिला है। बेटे का इलाज कराने के लिए उसे जेब से रुपए देने पड़े। इस पर आईजी ने आवेदन के बारे में जानकारी मांगी, जिस पर आरक्षक ने बताया कि उसने आवेदन नहीं किया था, जिसके चलते ऐसा हुआ है। तेजगढ़ थाना प्रभारी सहर्ष यादव ने बताया कि आल इंडिया स्तर पर ड्यूटी करने का मौका नहीं मिल रहा है। इस पर आईजी ने मौका मिलने पर अवसर उपलब्ध कराने की बात कही, इस तरह एसआई श्रद्धा शुक्ला और अंजली उदेनिया सहित अन्य ने आईजी के समक्ष प्रश्न किए।
गाड़ी स्टार्ट करके देखीं
आईजी श्री खरे ने पुलिस लाइन ग्राउंड पर खड़े चार पहिया वाहनों को स्टार्ट करके दिखवाया। इस बीच एमटीओ ने बताया कि जिले में 53 गाड़ियां चार पहिया हैं, इनमें से 20 गाड़ियां माइलेज पर चल रहीं हैं। इस बीच एमपी 036489, एमपी 03 5530, एमपी 03 3534, एमपी 03 ए 0230 की जांच दी। उन्हाेंने एक दर्जन से ज्यादा गाड़ियों को स्टार्ट करके दिखवाया। इस मौके पर श्री खरे ने कहा कि जो गाड़ियां कंडम हो गईं हैं, उन्हें बाहर करना हैं, जल्द से जल्द यह कार्रवाई करें, ताकि नई गाड़ियां बुलवाईं जा सकें।
पुलिस की सेवा गंभीर सेवा है
आईजी ने पुलिस अधिकारी और जवानों को संबोधित करते हुए कहा कि पुलिस की सेवा गंभीर सेवा में शामिल है। इसमें 24 घंटे कर्मचारी और अधिकारियों को काम करना होगा है। इसलिए तनाव मुक्त होना जरुरी है। उन्होंने कहा कि तनाव मुक्त होने का सिलसिला घर से चालू होता है, घर से सही मानसिकता के साथ निकलने पर पूरा दिन सही जाता है और खराब होने पर पूरा दिन खराब चला जाता है। इसलिए घर में अच्छा माहौल होना चाहिए। इस मौके पर सीएसपी संजीव उईके, आरआई अनिल राय सहित अनेक लोग माैजूद थे।
hin_Deva hin_Deva hin_Deva bho_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva